Baca Dulu Kawan
OM. SA, BA, TA, A, I, NA, MA, SI, WA, YA, AM, UM, OM -
OM. SA, BA, TA, A, I, NA, MA, SI, WA, YA, AM, UM, OM -
OM. SA, BA, TA, A, I, NA, MA, SI, WA, YA, AM, UM, OM
Di Banjar Carik, desa Gunung Sari ada anak sugih madan Pan Bonggan. Ia mapisaga ngajak anak lacur madan Pan Bagia. Pan Bonggan tusing pesan bisa menyama braya. Tusing taen masilihang barang-barangnyane.
Apabuin makidihang lakar nulungin anak tiwas wiadin anak kasengsaran dong suba joh. Dikuda kenkene pesu jailne, tur nyadcad timpal duweg pesan. Apa buin tekening anak tuara. Buina ia stata iri, gedeg ningalin anak mapanganggo bungah. Dadine tusing ada anake makekasihan ngajak Pan Bonggan.
Nanging mabinaan pesan teken Pan Bagia. Ia bisa pesan matilesang awak, sawireh tau tekening awak tiwas tusing ngelah apa.
Buina ia polos, tur demen malajahang awak. Mamunyi sada alus, tingkahe setata kasor. Ia anteng tur demen mapitulung tekening anak len. Ia bisa pesan manyama braya, bisa ngulanin keneh timpal. Ento kranane liu anake demen teken ia. Tur ia liua ngelah timpal miwah nyama braya.
Sadina-dina gaginan Pan Bagiane ngalih saang ka tengah alase. Keto masi ngalih jukut muah umbi-umbian. Man lebihan bedik purupanga baas ka peken anggona ngidupang kaluwarganyane. Cutetne idupne asambekan.
Sedek dina anu nuju Kajeng Kliwon, luas Pan Bagia ka tengah alase ngalih saang lan jukut-jukutan. Sedeng kelangen ia mikpik jukut disisin pangkunge saget ada sabda nrawang uli baduur. Kene sabdane ento : "Ih ! Pan Bagia ngalih apa ditu ? Dingehang sabdane manirane". Pan Bagia lantas matur; sambilanga ngetor baan jejehne.
"Ratu Betara ! tiang deriki ngrereh saang miwah jangan. Sawireh katunan tiange kadi mangkin, yan tan sapunika tiang ngabetang dewek tan urungan titiang padem tan paneda".
"Nah !yang Pan Bagia enyak ngidepang pangandikan manirane pedas cai bakal bagia. Nah ditu di bongkol kayune gede totonan ada guci matekep, jemak ento aba mulih !. Teked jumah dadi suba ungkab".
"Inggih Ratu Betara, titiang ngiring panganikan ratu Betara. Ditu lantas Pan Bagia ngencolang nyorjor ka beten kayune tur nyemak gucine lantas abane mulih, suba teked jumahne gucine ento lantas ento ungkaba. Beh, makesiab ia ngatonang isin gucine ento, bek misi pipis slaka. Ditu lantas ia sekeluarga demen pesan.
Diastu ia maan emas muah pipis slaka liu, nanging ia tetep plapan nganggo kasugihanne ento. Tusing ja anggona maseneng-senengdogen, nanging sisan anggona ngidupang kaluwarganne, ada masih anggona kamulan madagang. Uli dugase ento lantas idup Pan Bagiane, saja bagia. Makleo-kelo kanti suba ia ngelah, nuutin anake buka jani.
Sawireh keto kehanan Pan Bagiane, Pan Bonggan lantas matakon tekening Pan Bagia unduke ngelah buka keto. Ditu lantas Pan Bagia ngorahang teken Pan Bonggan undukne ada sabda uli baduur di langite, ngonkon nyemak guci di batan kayune gede. Ditengah gucine ento liu misi pipis slaka. Mara keto satuane Pan Tiwas jeg ngencolang Pan Bonggan mulihne nyemak bajunne ane buuk-buuk tur ane uek. Prajani ia nyaru-nyaru dadi anak tiwas, nuutang saparisolah Pan Bagiane. Disubane keto, buin maninne ngedas lamah, kema ua ka tengah alase ngalih saang. Disubane keto jeg ada sabda nrawang dingeha uli ba duwur.
"Ih ! Pan Bonggan kema jani beneng kaja, ditu beten kayune gede ada guci, jemak ento aba mulih".
Mara keto dingeha teken Pan Bonggan, kendel pesan kenehne, lantas jeg majalan ia beneng kaja di tengah alase. Sawireh alase kalangkung bet, ditu lantas ia paling, tusing tepukina tongos gucine ento. Baan kaliwat jejehne lantas ia ngangsehang malaib panti-kaplug. Tan pasangkan maglebug ia ulung di abinge, engsut di tengah ketkete. Ditu ia mara inget tekening deweke suba babak belur. Makucah-kucah pesu getih, nganti suba semengan mara ia nepukin lelubukan nuju ka sisin alase.
Ento lantas tuuta mulih. Pajalanne suba srandang-srendeng buka anak punyah. Ditu ia ngeling tan duga baane naanang sakit. Teken jumahne lantas ngojog ka tengah metenne pules tur nandang sakit.
Makelo tusing bani pesu, baan lek teken unduke buka keto. Diastu ia ngengkebang untukne buka keto, sakewala masih liu krama banjare nawang undukne. Buka sinonggane, tusing dadi baan nekepin andus. Sinah anake nawang unduke buka keto.
Dadi Pan Bonggan salawasne kaucap, jatma demit jail teken anak tiwas, anak sengsara. Keto ketuturan anak mabudi loba.
Pan Bagia Teken Pan Bonggan olih Sabda Sastra Bali, Denpasar. 2009
Di desa Tumpi ada anak mara menek truna, madan I Made Tamped. Ia tusing demen magarapan, geginanne kema mai ngagendong. Buine drowaka ngentud. Yan madaaran tusing nyandang raosang, duang piring mamantet acepok telah baana. Apa buin ada gohne bisa maimbuh, pindo ping telu, cara kembungan basangne mauadan.
Sedek anggar kasih Tambir, katuju odalan di pura. Truna-trunane makejang magarapan, ada masang pajeng umbul-umbul, tumbak miwah masang ider-ider di pura. Ane luh-luh nanding canang, ada ane majajahitan busung makejang lega magogonjakan.
I Tamped pragat jangkak-jongkok tuara bisa ngudiang. Limanne giging magae, ento jemaka usak, ene jemaka uug.
Suba tengai sawatara suba jam dasa, truna-trunane mareren magarapan. I Tamped sepanan nyujur dagang klepone di batan punyan cepakane di jaba. Silanne tiding ngarepin dagang, laklak, pisang rai, klepon makejang dotina. Paesne ngetel laut mamunyi, "Embok Luh, baang icang pisang raine atekor. Pilihin bedik ane geden-gedenan ! Nyuhne bedikin ngisinin uyah !" Keto abetne sambilanga ngumbahin lima.
Dagange ngencolang ngikih nyuh. Tekore mujung misi pisang rai maurab nyuh laut kaenjuhin I Tamped. I Tamped nyekenang tegakne lantas madaaran. Suba telah tekore entunganga. I Tamped saksak-siksik malihin kantong, makejang puyung.
Timpal-timpalne nawang unduk I Tamped anak mula demen keto, dija-dija mablanja pragat tusing taen mayah. Timpal-timpalne maakin I Tamped, lantas negak disampingne, sarwa mamunyi, "Tamped, eda keweh teken pipis ! Icang ngaba pipis liu. Mara busan icang ngempug celengan.
Ento ada kelepon gadang akapar enu makudus. Yan telah baan Tamped, ento makejang, icang sanggup mayahin". I Tamped makenyir, kenehne lega, laut mamunyi, "Aduh sedeng melaha pesan, cara sasih ketiga kangkange jani ada grimisan ujan. Yang saja keto icang sanggup nelahang klepone makejang. I Tamped ngombohang sabuk, melahang tegakne. Timpal I Tampede ane madan Gede Arsa laut ngomong, " Embok Luh, baang timpal tiange klepon makejang. Buin kesep tiang lakar mayah".
Dagange makenyir lantas ngurab klepone a kapar baan nyuh, lantas kaenjuhin I Tamped. I Tamped makenyir, kenehne lega maan klepon akapar tusing mayah. "Dija buin ngalih galah buka jani. Basang layah ada anak maang daaran melah. Buin kejep teked jumah tusing perlu ngalih nasi".
Keto papinehne I Tamped. Tumuli nyemak klepone kadaar. Dadua telu, macelep acepokan. Ciplakanne jaan pesan. Gulan klepone makecrot, pipi muah bajunne kaliahin gula. Timpal timpalne bengong ningalin I Tamped ames naar klepon. Ada ane kedek ningalin I Tamped madaar cara Cupak. Tangebot tangawan limanne selegenti nyelepang klepon ka bibihne.
Suba ada atengah kapar kleponne telah kadaar, ciplakanne sayan ngadengang, I Tamped kilen-kilen, peluhne maselet. I Tamped ngangsehang naar klepone lek jengah kakedekin. Limanne ngusapin peluh, angkihanne suba angseg-angseg baan wareg. Gobanne baag biing, basangne mrasa panes, lantas ngenggalan bangun. Ia nyleseh magedi tusing metolihan teken timpal-timpalne. Timpal-timpalne mabriag kedek. "Hai Tamped, ne kleponne enu, aba mulih ungkus. Nguda magedi dong tugtugang daar. Klepon gratis sing perlu mayah. Buin mani dija ngalih klepon pagaen embok luhe ?" Keto munyin timpal-timpalne.
Tamped mrasa basangne bengkang delu-delu tusing nyak ngutah. Pajalanne srayang-sruyung ngungsi umahne. Teked jumahne jeg nyleseh ka pasarean tumuli malingkuh. Basangne kriug-kriug ia uek-uek. Badingang kangin sakit badingang kauh sakit.
Reramanne nyagjag maakin I Tamped budang-bading uek-uek, laut malihin gidat "Bah nguda kene panes awak ceninge apa daar busan di jaba pura. Bapanne kema alihang don nyambu, anggon nyimbuh isinin uyah areng!. Keto abet memenne, bapanne ngenggalang ngalih don nyambu muah uyah areng anggona nyimbuhin basang I Tampede.
I Tamped ngomong sambilanga aduh-aduh, "Meme bapa, i busan di jaba pura tiang matoh-tohan madaar klepon ngajak timpal-timpal tiange. Ulihan manisne kanti tengan kapar tiang naar klepon". "Bah beneh bajun ceninge ebekin gula Bali. Cening patutne bisa ngreringa madaar. Yan bas liu baan madaar masih ngranayang tusing melah. Manise mula manesin " Keto munyin memene sambilanga ngurut-ngurut basang pianakne.
Kacrita ada dagang sate madan Wayan Giri. Sadina-dina ia mailehan ngadep sate. Semengan ia madagang di peken. Suba tengai ia madagang di tajen. Suba sanja ia madagang di lebuhne. Ia stata lais madagang. Sawireh ia madagang mudah. Anake ngadep sate aji satak. Ia bani ngadep aji satus. Kanti liu ia ngelah langganan. Mawinan ia dadi sugih.
Nanging Wayan Giri anak pripit. Ia tusing lega makidihang. Yadin ada anak ngidih tulungan. Ia dadi ati teken anak tiwas. Pipisne petekina sesai. Sabilang peteng jangkutina. Kasugihanne anggona bebanggan. Dugas Reditene Wayan Giri keweh, sawireh tusing maan meli celeng mudah. Ia ngijengin kasugihan jumah. Katuju pesan pisanganne teka. Madan Pekak Lacur. Ia suba odah. Awakne berag tur daki. Kulitne kisut tur suba uban. Lima muah batisne suba enduk. Basangne lengkek tur sebengne layu. Ditu anake odah nagih ngidih nasi.
"Wayan ! Baang pekak ngidih nasi atemelosan ! Pekak suba tua, tusing nyidayang magarapan. Uli semengan Pekak tusing madaar."
Wayan Giri bangun uli pasarean. Lantas majujuk di undage. Sambilanga matungked bangkiang. Sebengne jenger tur jering makabkaban. Laut nunden anake odah magedi.
"Ngudiang mai idih-idih ? Keto suba upah anake mayus. Enyen bakal maang ngidih ? Jani masan pada maal ".
Pekak lacur ngalingus magedi. Jengah pesan kenehne. Tusing ada idihina nasi. Wayan Giri enu negak di undage. Kenehne enu sempuut. Sawireh tusing ada anak teka bakal ngadep bangkung mati.
Buin kejepne teka Made Lara. Pajalanne nyeruyung, sawireh batisne enduk. Sebengne layu dudus, sawireh sebet pesan kenehne. Ngelah pianak sedekan gelem. Ia tusing ngelah pipis. Ditu ia ngorahang nyilih pipis.
"Beli Wayan ! Olasin tiang ngidih tulung. Baang tiang nyilih pipis. Anggon tiang meli ubad".
Wayang Giri buin bangun. Lantas matungked bangkiang. Sebengne jengat tur pedih. Muanne barak makereban. Limanne tudang-tuding buka anak buduh.
"Ngudiang mai nyilih pipis ? Kadena aluh anake ngalih pipis. Icang sesai tuyuh. Peluh pidit ngalih gae. Menyi dekil uyak abu. Selem denges dusdus andus. Enyen bakal maang nyilih ? Jani makejang sukeh".
Made Lara makilesan pesu. Buka tebek kenehne naanang jengah. Wayan Giri enu nongos jumah. Kenehne sayan keweh. Sawireh galahne suba tengai. Nanging tonden ada anak teka, bakal ngadep celeng mati.
Made Lara enu majalan di lebuhne. Saget kacunduk ngajak Pekak Lacur. Ditu ia pada nuturang dewek. Made Lara ngorahang dewek pocol. Ngidih tulungan teken Wayan Giri.
"Dadi ati pesan Wayan Giri. Tumben tiang nyilih pipis. Teka dadi atine tusing maang".
Pekak Lacur lantas masaut banban basangne seduk. Angkihanne angseng-angseng. Ngorahang dewekne masih pocol.
"Eda bas sanget ! Pekak masih keto. Tumben Pekak ngidih nasi. Nanging ia tusing maang. Ento awanan Pekak megedi. Wayan Giri mula brakapakan. Eda ento sangetanga. Eda ngaba keneh jelek. Jalan melahne alih. Eda nuutin Wayan Giri. Ngadep sate mudah-mudah, malakar celeng gelem muah bangkung mati".
Wayan Giri sayan udu. Sawireh liu anake nawang. Ia ngadep sate bebangkan. Mawinan suud ngadep sate. Jani ia madagang soto. Sesai ia nampah siap. Mabasa jaen tur ngulen. Nanging tusing ada anak meli. Sawireh kasengguh soto bebangkan.
Wayan Giri sayan inguh. Daganganne tusing patilaku. Tuyuhe tusing mapikolih. Yadin semengan yadin sanja setata udu. Kanti gelem ia naanang pocol. Jani ia tusing nyidayang bangun. Sesai ia aduh-aduh di pedeman.
Nuju dina Redite ia paling. Basangne marasa sakit. Linter-linter buka kilit. Peluhne pesu matah-matah. Glalang-gliling mapelisahan. Buka bakal mati kenehne. Ditu ia megelunan ka pisaga.
"Made, Made Lara ! Tulungin tiyang uyang. Pekak, Pekak Lacur ! Tulungin tiang paling. Adu,aduh,aduh... ! Basang tiange sakit. Duur tiange uyun. Awak tiange panes. Liman tiange ngejer. Batistiange ngetor ".
Prajani pisaganne teka. Made Lara ngaba boreh. Pekak Lacur ngaba simbuh. Muah asaban cenana jenggi. Wayan Giri nyelempang di plangkane. Made Lara ngurut batisne aji ngasabang cenana. Sasubane liu tur buket laut baanga Wayan Giri. Ditu ia ngangsehang nginem lolohe. Lantas pules maplekes. Made Lara muah Pekak Lacur enu nongosin Wayan Giri.
Makelo suba Wayan Giri pules. Awakne suba segeran. Sakit basangne suba ilang. Jani ia ngrayang-ngrayang bangun. Lantas negak maplengek. Dapetanga Made Lara muah Pekak Lacur incuh ngayahin. Ditu ia ngeling mapangenan.
"Made muah Pekak ! Olas pesan nulungin tiang. Das-dasan pesan tiang mati, yening tusing maan pitulung. Tiang kapok masolah pripit. Uli jani tiang bakal masalin. Tiang bakal suud demit. Pipis tiange bakal anggon tiang matulung".
Wayan Giri nyalinin tingkah. Uli demit dadi bares. Demen nulungin timpal. Yaning ada anak odah, ia ngayahin aji laksana. Yaning ada anak tiwas, ia nulungin aji arta brana. Keto mula laksanan anake mapisaga muah menyama braya.
Pan Bagia Teken Pan Bonggan olih Sabha Sastra Bali, Denpasar.
Famous - Sane Pinih Kasub
-
Setiap Tahun Kerama Suka Duka Hindu Dharma Banjar Ciledug www.banjarciledug.org selalu mengeluarkan dan mencetak Dudonan Upakara / Upacar...
-
Basa Bali iraga naler medue Peribahasa utawi paribasa. P a ribasa Basa Bali sekedi Sesonggan, Sesenggakan, Bebladbadan, Sesawangan, Wewang...
-
Belibis Putih Kacrita ada bendega madan Narajana . Ia nongos di pesisi kelod. Sadina-dina Narajana ngalih be di pasih. Narajana nega...
-
Tri Sadaka HINDU sebagai sebuah agama telah terbukti mampu bertahan selama ribuan tahun. Hal ini tak terlepas dari ajaran Hindu yang u...
-
** Maa-Katyayani ** Dewi Katyayani Penguasa Jodoh Manusia. Dalam beberapa literatur Weda , kita akan menemukan banyak sekali dewa da...
-
Wenten katuturan satua Raksasa magoba aeng, kabinawa tur ngreresin pisan tan pendah Sang Kalantaka . Raksasane punika mawasta Nilarud...
-
Senjata Astadikpalaka AYUDHADEVATA adalah Senjata Para Dewa. Para Dewa memiliki senjata tertentu yang merupakan "LAKSANA" ...
-
Gajah Lampung Ditu di alase bet ngeriung, ketuturan ada Gajah ane meawak gede, tegeh, kulitne tebel kakah, tur kereng ipun tanpa ing...
-
Sadripu adalah enam musuh yang ada dalam diri manusia yaitu Kama ;keinginan, Kroda ;kemarahan, Lobha ;serakah, Moha ;kebingungan, Matsa...
-
Kalender Hari Raya Umat Hindu 2016 . Sebulan telah berlalu tahun 2016 ini, umat Hindu telah melaksanakan beberapa hari besar keagamaan berd...
ind_Latn wol_Latn wol_Latn wol_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn unk bjn_Latn unk ban_Latn unk ban_Latn unk ind_Latn unk ind_Latn unk ban_Latn unk zsm_Latn unk ban_Latn unk ind_Latn unk ind_Latn